
Til:

Universitetsstyret

Møtedato:

13.10.2005

Arkivref.:

200504883-14/GUS/212.0

Retningslinjer for fordeling av arbeidsoppgaver for tilsatte i undervisnings- og forskerstillinger

Universitetsdirektøren legger med dette fram sak om en mindre revisjon av retningslinjer for fordeling av arbeidsoppgaver for tilsatte i undervisnings- og forskerstillinger (vedlegg 1). Revisjonen er nødvendig for å tilpasse retningslinjene endret styrings-, ledelses- og organisasjonsstruktur samt ny lov.

Bakgrunn

Retningslinjene var gjenstand for revisjon i 2004. I Universitetsstyrets møte 01.01.04, sak S 12-04 Retningslinjer for fordeling av arbeidsoppgaver for tilsatte i undervisnings- og forskerstillinger, ble følgende enstemmig vedtatt:  

1) Universitetsstyret godkjenner universitetsdirektørens forslag til retningslinjer for fordeling av 

     arbeidsoppgaver for tilsatte i undervisnings- og forskerstillinger.

2) Fakultetene, Norges fiskerihøgskole og enhetene under styret har ansvar for å tilpasse   

    retningslinjene til lokale forhold.

3) Retningslinjene vil bli tatt opp til ny vurdering når det høstes mer erfaring fra 

    undervisningsreformen og kvalitetsarbeidet.

4) Leder ved Tromsø Museum gis fullt fritak for undervisnings- og samlingsdelen.

Universitetsdirektøren har iverksatt en ny evaluering av retningslinjene på bakgrunn av endringer i universitets- og høgskoleloven, innføring av ny styrings- og ledelsesstruktur på instituttnivå og endrede lønns- og arbeidsbetingelser for dekaner/høgskolerektor, prodekan/høgskoleprorektor og instituttledere ved UiTØ. 

I styresak S 24-05 Lønns- og arbeidsbetingelser for dekaner/høgskolerektor og instituttledere ble  følgende enstemmig ble vedtatt:

Universitetsledelsen gis fullmakt til å fastsette lønns- og arbeidsbetingelser for dekaner/høgskolerektor og instituttledere ved Universitetet i Tromsø, med utgangspunkt i universitetsdirektørens vurderinger i dette saksfremlegget og universitetsstyrets merknader ved behandlingen av saken. 

Med utgangspunkt i den fullmakt som ble gitt, jf. ovenfor, ble det  på informasjons- drøftings- og forhandlingsmøte med tjenestemannsorganisasjonene den 23.05.2005 oppnådd enighet om vedtakelse av Særavtale om lønns- og arbeidsbetingelser for dekaner/høgskolerektor, prodekan/høgskoleprorektor og instituttledere ved UiTø. 

Til orientering for universitetsstyret vedlegges særavtalen (vedlegg 2).

Høringsuttalelser

Universitetsdirektøren sendte forslag til reviderte retningslinjer for fordeling av arbeidsoppgaver for tilsatte i undervisnings- og forskerstillinger på høring til fakultetene/NFH, Tromsø Museum og tjenestemannsorganisasjonene den 19.07.2005, med svarfrist 23.09.2005.

Det har kommet høringssvar fra Norges fiskerihøgskole, Det juridiske fakultet, Det matematisk-naturvitenskapelige fakultet og Det samfunnsvitenskapelige fakultet. Høringsuttalelsene vedlegges (vedlegg 3-6)

Norges fiskerihøgskole

Norges fiskerihøgskole opplyser at de ikke har merknader til de foreslåtte retningslinjer.

Det juridiske fakultet 

Det juridiske fakultet opplyser at de ikke har merknader til de foreslåtte retningslinjer.

Det matematisk-naturvitenskapelige fakultet

Det matematisk-naturvitenskapelige fakultet har kommentarer til følgende punkter i retningslinjene:

Pkt. 1.4.1 Prodekan.

Fakultetet mener det er mest hensiktsmessig at fritak for arbeidsoppgaver gis i undervisningsdelen.

Pkt. 1.4.1 Instituttleder 

Fakultetet mener at det også for denne gruppen vil være mest hensiktsmessig å redusere undervisningsplikten.

Fakultetet bemerker videre at den foreslåtte formulering i retningslinjene for disse gruppene vil være uproblematisk fordi fakultetene selv fastsetter i hvor stor grad forsknings- og undervisningsoppgaver skal tillegges vervet/stillingen. 

Pkt. 1.4.2 Sentrale verv

Fakultetet oppgir at når det gjelder punktet vedrørende godskrivingsordninger bør det vurderes om alternativ 2 bør gis preferanse framfor alternativ 1. Dette begrunnes i et ønske om å stimulere til økt gjennomføringshastighet for tilsatte i stipendiat- eller postdoktorstilling. 

Det samfunnsvitenskapelige fakultet

Fakultet opplyser at det ikke har vesentlige innvendinger mot de foreslåtte endringene.

Universitetsdirektørens vurdering

Universitetsdirektøren vil i det følgende gi noen kommentarer til de foreslåtte endringer i retningslinjene:

Retningslinjene pkt. 1.4.1 - Lokale verv:

Prodekan 

Punktet vedrørende fritak fra arbeidsoppgaver i undervisningsdelen er strøket.

I henhold til punkt 3 siste avsnitt i ”Særavtale om lønns- og arbeidsbetingelser for dekaner/høgskolerektor, prodekan/høgskoleprorektor og instituttledere ved UiTØ” (vedlegg 2) er følgende formulering tatt inn:

Fakultetet/NFH fastsetter i hvor stor grad prodekan/høgskolerektor skal være tillagt forsknings- og undervisningsoppgaver.

Instituttleder

Punktet vedrørende reduksjon i undervisningsplikten for instituttledere er strøket.

I henhold til punkt 4 siste avsnitt i ”Særavtale om lønns- og arbeidsbetingelser for dekaner/høgskolerektor, prodekan/høgskoleprorektor og instituttledere ved UiTØ” er det tatt inn et nytt pkt. 4 –Åremålstilsatte instituttledere, med følgende formulering: 

Fakultetet/NFH fastsetter i hvor stor grad instituttlederstillingen skal være tillagt forsknings- og undervisningsoppgaver. 

Valgt leder ved enhetene

Punktet vedrørende reduksjon i undervisningsdelen for leder ved Program for læring og praktisk pedagogikk (PLP) strykes. Det vises til at PLP og Institutt for pedagogikk er slått sammen til Institutt for pedagogikk og lærerutdanning ved Det samfunnsvitenskapelige fakultet.

Punktet vedrørende reduksjon i undervisningsdelen for leder ved Tromsø Museum (TMU) beholdes slik det står. Universitetsledelsen har – i samråd med museumsledelsen – etablert et prosjekt for gjennomgang av styring, ledelse og organisering ved TMU.

Retningslinjenes pkt. 1.4.2 – Sentrale verv:

I ny lov om universiteter og høgskoler § 9-4(2) er de midlertidig tilsatte i undervisnings- og forskerstilling (når de representerer mer enn 25 prosent av de ansatte i nevnte stillingskategori) gitt representasjon i universitetsstyret. Det er derfor tatt inn følgende punkt for å gi kompensasjon for den tid som går med til å ivareta styrevervet:

· For ordinært medlem av universitetsstyret, som er tilsatt i stipendiat- eller postdoktorstilling med undervisning eller annet arbeid som tilsvarer 25 % av stillingen, fastsettes følgende to alternative godskrivingsordninger:    

1. 20 % av stillingen benyttes til undervisning/annet arbeid, stillingsandelen til     forskning/forskerutdanning utgjør 60 %. Den resterende tid benyttes til styrevervet. Stipendiat-/postdoktorperioden forlenges med 2,4 måneder pr år styrevervet er utført. 

2. Undervisningsdelen/annet arbeid godskrives med et antall arbeidstimer pr. år som svarer til 20 % av hel stilling. 

Vedrørende Det matematisk-naturvitenskapelige fakultets merknad til dette punktet vurderer universitetsdirektøren det slik at det er ønskelig at den enkelte tilsatte i stipendiat- eller postdoktorstilling kan velge mellom disse to alternative godskrivingsordninger. En viss adgang til fleksibilitet og individuelle tilpasninger for denne gruppen tilsatte vil i større grad kunne legge forholdene til rette for muligheten til å inneha vervet som styremedlem. 

Forslag til vedtak:

Universitetsstyret godkjenner universitetsdirektørens forslag til reviderte retningslinjer for  fordeling av arbeidsoppgaver for tilsatte i undervisnings- og forskerstillinger.

Tromsø, 05.10.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

